Monitor dychu, ktorý je prostriedkom na zachytenie zástavy dychu bábätka počas spánku v detskej postieľke, je na trhu ponúkaný v dvoch verziách. Prvou je doskový typ, ktorý pozostáva z vyhodnocovacej jednotky, ktorú je potrebné pripnúť na postieľku, a snímacej podložky umiestnenej pod matrac v postieľke. Účinný je však aj plienkový monitor, ktorý je možné v čase spánku pripnúť k plienke bábätka, a to tak, aby sa dotýkal jeho bruška. Kým doskový typ je veľmi rozšírený a podstatne viac používaný aj v nemocniciach, plienkový monitor je možné ľahko prenášať z miesta na miesto pri prespávaní na inom mieste. Nevýhodou monitoru dychu pripínaného k plienkam dieťaťa je obmedzovanie pohybu, čo môže bábätku značne prekážať.